
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на Решение на Съвета за сключване от името на Европейския съюз на Споразумението между Европейския съюз и Федеративна република Бразилия за сътрудничество със и чрез Агенцията на Европейския съюз за сътрудничество в областта на правоприлагането (Европол) и Федералната полиция на Бразилия
(05617/2025 – C10‑0045/2025 – 2024/0321(NLE))
(Одобрение)
Европейският парламент,
–	като взе предвид проекта на решение на Съвета (05617/2025),
–	като взе предвид проекта на Споразумение между Европейския съюз и Федеративна република Бразилия за сътрудничество със и чрез Агенцията на Европейския съюз за сътрудничество в областта на правоприлагането (Европол) и Федералната полиция на Бразилия (05618/2025),
–	като взе предвид искането за одобрение, представено от Съвета в съответствие с член 16, параграф 2, член 88 и член 218, параграф 6, втора алинея, буква а), подточка v), както и с член 218, параграф 7 от Договора за функционирането на Европейския съюз (C10‑0045/2025),
–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид препоръката на комисията по граждански свободи, правосъдие и вътрешни работи (A10‑0000/2025),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и на парламентите на държавите членки и на Федеративна република Бразилия.

С това споразумение се установява сътрудничество между Европол и компетентните органи на Бразилия с цел да се позволи предаването на лични и нелични данни между тях. Такава договореност е необходима, за да се подкрепят и засилят действията на органите на държавите — членки на Съюза и на тези на Бразилия, за предотвратяване на и борба с престъпленията, включително тежките престъпления и тероризма. В същото време това споразумение предоставя подходящи гаранции по отношение на зачитането на правата на човека и основните свободи на физическите лица, включително правото на неприкосновеност на личния живот и на защита на данните.

Сътрудничеството в областта на правоприлагането в областите на борбата с тероризма, предотвратяването на и борбата с организираната престъпност и корупцията, трафика на наркотици, киберпрестъпността, изпирането на пари, финансирането на тероризма и незаконната миграция може да донесе значителни ползи и за двете страни и е в интерес на Европейския съюз. Нарастващото търсене на наркотици и нарасналите маршрути за трафик на наркотици към Европейския съюз са сериозна заплаха за нашата сигурност. Поради това Европол следва да може да си сътрудничи тясно, включително чрез обмен на лични данни, с правоприлагащите органи на трети държави, като Бразилия, за да се бори с всички тези опасни престъпления. 

Следва също така да се отбележи, че Европейският надзорен орган по защита на данните (ЕНОЗД) потвърди в становището си, че споразумението предоставя подходящи гаранции по отношение на защитата на неприкосновеността на личния живот и на основните права и свободи на физическите лица. 

Докладчикът е на мнение, че сключването на това споразумение ще спомогне за гарантиране на по-безопасна и по-сигурна Европа за нашите граждани. Следователно се препоръчва на Европейският парламент да даде одобрението си за сключването на споразумението.

<FootprintIntro>В съответствие с член 8 от приложение I към Правилника за дейността докладчикът декларира, че в хода на изготвяне на проекта на доклад е получена информация от следните субекти или лица:</FootprintIntro>
	Субект и/или лице

	European Commission, Directorate-General for Migration and Home Affairs 


Списъкът по-горе е изготвен в рамките на изключителната отговорност на докладчика.
Когато физически лица са идентифицирани в списъка по име, по функция или и по двете, докладчикът декларира, че на съответните физически лица е представено Съобщение за защита на данните № 484 на Европейския парламент (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

